Nafarroako Parlamentuko Mahaiak, 2019ko urriaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Pablo Azcona Molinet jaunak aurkezturiko mozioa, zeinaren bidez Sustapen Ministerioa premiatzen baita 2020an ekin diezaien AP-68 autobideko lotunea osatzeko aurreikusitako obrei, Lodosako 14. lotunean.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko urriaren 28an

Lehendakaria: Unai Hualde Iglesias

MOZIOAREN TESTUA

Geroa Bai talde parlamentarioko parlamentari Pablo Azcona Molinet jaunak, Legebiltzarreko Erregelamenduan xedatuaren babesean, honako mozio hau aurkeztu du, Osoko Bilkuran eztabaidatzeko.

AP-68 autobidea eraikitzeko hasierako proiektuan –1973an idatzi zen– 14. zenbakiko irteera (Lodosa-Pradejón) zegoen jasota. Horren froga da Agoncilloko irteera 13.a dela eta Calahorrakoa, berriz, 15.a, eta bien bitartean dago Lodosa (hortaz, 14.a). '

2003an, Nafarroako Gobernuak eta autobidearen enpresa esleipen-hartzaileak sinatutako hitzarmenaren bidez ireki zen 14. sarbidea. Halere, bi norabidekoa egin beharrean, norabide bakarrekoa egin zen, Zaragozako norabidean hain zuzen ere. Horrek ika-mika ekarri zuen inguruetan, uste zutelako norabide bakarreko lotunea eraikitzeak ez ziela erantzun osoa ematen eskualdean sortutako itxaropenei eta beharrizanei.

Geroago, 2009an, Nafarroa Bai Estatuaren Aurrekontu Orokorren Lege-proiektuari aurkeztutako zuzenketa bat onetsi zuen Diputatuen Kongresuak proiektua idazte aldera, baina ez zen ekitaldi hartan egitera iritsi.

2014ko abenduaren 17an, Diputatuen Kongresuko Sustapen Batzordeak legez besteko proposamen bat onetsi zuen, zeinaren bidez Gobernu zentrala premiatu baitzuen egin beharreko jarduketak egin zitzan lotune hori zeharo garatzeko.

2018ko uztailaren 17an, Sustapen Ministerioak jendaurreko espedientea eta trazaduraren proiektua behin betikoz onetsi zuen, Lodosako lotunea osatzeko AP-68 autobidean. Obraren lizitazio-aurrekontua 4,2 milioi eurokoa da. Jarduketa horrek AP-68 autobideak eta N-232 errepideak osatzen duten bide-korridorearen funtzionaltasuna eta mugikortasuna hobetuko ditu, Sustapen Ministerioak berak onartzen duenez.

Halaber, hala Lodosako Udalak nola inguruko udalek eta eskualdeko enpresek uste dute obra hori interes handikoa dela herriarentzat, eskualdearentzat eta Nafarroa osoarentzat, eskualdeko bizilagunen komunikazio-bideak nabarmen hobetzea dakarrelako, eta beste horrenbeste bertako enpresentzat, bultzada ekonomikoa ematen diolako Ebroko ardatzaren inguru horri.

AP-68 autobidearen gaineko eskumena estuarena denez gero, Geroa Bai talde parlamentarioak honako erabaki proposamen hau aurkezten du:

• Nafarroako Parlamentuak Gobernu zentrala premiatzen du –zehazki, Sustapen Ministerioa– 2020an egin ditzan AP-68 autobidearen Lodosako lotunea –14. zenbakikoa– osatzeko aurreikusitako obrak, horretarako beharrezkoak diren aurrekontu-zuzkidurak esleituta.

Iruñean, 2019ko urriaren 24an

Foru parlamentaria: Pablo Azcona Molinet